ፕረሲደንት ኣሜሪካ ዶናልድ ትራምፕ ምስ ጋዜጣ ዋሽንግተን ፖስት ኣብ ዝገበሮ ቃለ-መሕትት፡ ኣብ መግለጺታት ሱዕዲ ዓረብ `ሓሶታትን ምትላላትን` ከምዝነበር ገሊጹ። ኣቐድም ኣቢሉ ግን መግለጽታት ሱዕዲ እሙናት ከምዝነበሩ ክዛረብ ጸኒሑ`ዩ። እቲ ወራስ ዓረት ልኡል ኢዱ ኣይእተወን ክኸውን ድማ ተተስፍዪ። ትራምፕ ተኽእሎ ምንባር ማዕቀብ ከምዘሎ`ኳ እንተኣመተ፡ ነቲ ምስ ሱዕዲ ዓረብ ተበጺሑ ዘሎ ኣጽዋር ናይ ምሻጥ ውዕል ደው ምባል ግን `ካብ ንዕኦም፡ ንዓና ዝያዳ ክሃስየና`ዩ` ኢሉ። ብሪጣኒያ፣ ፈረንሳን ጀርመንን ኣብ ዘውጽእኦ ናይ ሓባር መግለጺ፡ ስንባደአን ድሕሪ ምግላጽ፡ ምሉእ ዝኾነ መግለጺ ክወሃበን ሓቲተን። `ነዚ መቕተልቲ`ዚ ምኽኑይ ክገብሮ ዝኽእል ዋላ ሓደ ነገር የለን፡ ብትሪ ድማ ንኹንኖ` ድማ ኢለን። ሓያሎ ዞባውያን መሻርኽቲ ሱዕዲ ዓረብ ግን ነታ ሃገር ዘለወን ደገፍ ገሊጸን ኣለዋ። ኩወይት ንናይ ንጉስ ሳልማን ኣተሓሕዛ`ቲ ጉዳይ ክትንእድ እንከላ፡ ግብጺ፣ ባሕሬንን ኢማት ዓረብን ድማ ገለ ተመሳሳሊ ናእዳ ካብ ዝመጠዋ ሃገራት`የን። ፕረሲደንት ቱርኪ ጣይብ ኤርዶዋን ድማ ብሰንበት ኣብ ዝሃቦ መግለጺ ሰሉስ ኣብ ባይቶ`ታ ሃገር ቀሪቡ ነቲ `ቅሉዕ ሓቂ` ክድርጉሖ ምዃኑ ኣፍሊጡ። እቲ መርመራ`ኸ ኣበይ በጺሑ`ሎ?
